Polisie slaan toe op ANC-hoë se huisDie KwaZulu-Natalse onderleier van die ANC, Mike Mabuyakhulu. Foto: ANA Die Nasionale Vervolgingsgesag (NVG) se batebeslagleggingseenheid het Donderdagoggend ŉ klopjag uitgevoer op die huis van die KwaZulu-Natalse onderleier van die ANC, Mike Mabuyakhulu, in Empangeni in Zoeloeland. Die eenheid het beslag gelê op eiendom van Mabuyakhulu in ŉ klopjag wat verband hou met beweerde bedrog van R28 miljoen voortvloeiend uit ŉ jazzfees wat in 2012 in Durban gehou sou word, maar nooit plaasgevind het nie. Die geld, komend van die belastingbetaler, is uitbetaal, maar geen fees het ooit plaasgevind nie. Mabuyakhulu is ŉ politieke swaargewig in KwaZulu-Natal en ŉ bondgenoot van pres. Cyril Ramaphosa. Hy het oor die jare ŉ verskeidenheid LUR-poste beklee, onder meer van landbou, behuising en ekonomiese ontwikkeling – laasgenoemde tot in 2016 toe hy uit die provinsiale kabinet uitgelaat is. Met sy omstredenheid, charisma en persoonlike gevolg is hy inderdaad, in Afrika-terme, een van die Groot Manne van die KwaZulu-Natalse politiek. Sy inhegtenisneming (hy is tans uit op R50 000 borgtog) en nou die klopjag en beslaglegging op sy eiendom (daar is op twee luukse motors beslag gelê) plaas die KwaZulu-Natalse ANC én die NVG voor ŉ groot toets. Wat die provinsiale ANC betref het hy oor jare ŉ boefagtige beeld opgebou waarvolgens sy leiers bo die wet verhewe is wat hul opponente aan die kortste ent laat trek – en selfs met hul lewens laat boet. Die afgelope paar jaar het dit tot ŉ teenreaksie by KwaZulu-Natalse kiesers gelei namate die DA en IVP gegroei het en sekeres in die ANC ŉ skoner beeld nagestreef het. Hierdie stryd binne die provinsiale ANC was duidelik in die tweeledige reaksie van die party se KwaZulu-Natalse woordvoerder, Nomagugu Simelane-Zulu, op die gebeure by Mabuyakhulu se huis. Sy het aan die een kant gesê die reg moet sy gang gaan, maar aan die ander kant die kwalik bedekte dreigement geuiter dat niemand in die proses persoonlik in die verleentheid gestel moet word nie. Ook die NVG onder die nuwe leiding van adv. Shamila Batohi staan met hierdie saak voor ŉ toets. Die afgelope paar maande moes die NVG die skade van adv. Shaun Abrahams en sy onmiddellike voorgangers met hul politieke gedienstigheid probeer oorkom. Of hulle hierdie saak, teen ŉ magtige politikus soos Mabuyakhulu, kan voortsit en volvoer, sal vir die NVG ŉ belangrike toetssteen wees, want dat hulle aan baie politieke druk onderworpe wees, is ŉ gegewe. Die leier van die DA in KwaZulu-Natal, Zwakele Mncwango, het in reaksie gesê dat dit bewys wat die aard en statuur van Ramaphosa se ondersteuners in KwaZulu-Natal is en dat Mabuyakhulu aan die pen moet ry.